A BIZOTTSÁG 106/2005/EK RENDELETE
(2005. január 21.)
az 1431/94/EK rendelet alapján kiállított egyes behozatali engedélyek érvénytelenítéséről és az azokhoz kapcsolódó biztosítékok felszabadításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a baromfihús piacának közös szervezéséről szóló, 1975. október 29-i 2777/75/EGK tanácsi rendeletre (1) és különösen annak 3. cikke (2) bekezdésére,
mivel:
(1)
A baromfihúsra és egyes más mezőgazdasági termékekre vonatkozó egyes közösségi vámkontingensek megnyitásáról és kezelésük szabályozásáról szóló 774/94/EK tanácsi rendeletben előírt behozatali szabályoknak a baromfihús-ágazatban történő alkalmazása részletes szabályainak megállapításáról szóló, 1994. június 22-i 1431/94/EK bizottsági rendelet (2) megállapítja a behozatali engedélyek érvényességi idejére vonatkozó szabályokat.
(2)
A bizonyos ázsiai országokban előforduló madárinfluenzával kapcsolatos védekezési intézkedésekről szóló, 2004. február 6-i 2004/122/EK bizottsági határozat (3)2004. december 15-ig felfüggesztette a baromfi és baromfikészítmények behozatalát.
(3)
Az 1431/94/EK rendelet alapján a 2004. január 1-jétől 2004. március 31-ig tartó időszakra kiállított, a 2004/122/EK határozat hatálya alá tartozó, és kizárólag az említett határozatban előírt harmadik országok valamelyikéhez kapcsolódó behozatali engedélyeket ennek megfelelően kiállításuk időpontjától számítva felfüggesztették.
(4)
E helyzet fennállási idejére tekintettel helyénvaló az említett bizonyítványokat érvényteleníteni és az azokhoz kapcsolódó biztosítékokat azonnali hatállyal felszabadítani.
(5)
Az e rendeletben előírt intézkedések összhangban vannak a Baromfihús- és Tojáspiaci Irányítóbizottság véleményével,
ELFOGADTA EZT A RENDELETET:
1. cikk
Az 1431/94/EK rendelet alapján a 2004. január 1-jétől 2004. március 31-ig tartó időszakra kiállított és a 2004/122/EK határozat hatálya alá tartozó termékekre vonatkozó, és kizárólag az említett határozatban előírt harmadik országok valamelyike számára kibocsátott behozatali engedélyeket érvénytelenítik, és az azokhoz kapcsolódó biztosítékokat felszabadítják.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. január 21-én.